Foto: Index, Hina, Facebook

PRIJE dva tjedna Ivan Vilibor Sinčić uputio je otvoreno pismo Ivi Sanaderu, a danas je na red došao njegov nasljednik na čelu HDZ-a Tomislav Karamarko. Sinčić ga proziva zbog toga što odbija sučeljavanje te ga izaziva na sučeljavanje u kojemu će Karamarko pokazati što zna i vratiti povjerenje svojih članova. Sinčić piše da unatoč tome što ga svi smatraju mladim i neiskusnim - on je spreman sučeliti se sa svima.

Pismo prenosimo u cijelosti bez ikakvih izmjena:

"Otvoreno pismo Karamarku

Gospodine Karamarko, Vi uporno tvrdite kako je Vaša, zamalo osuđena kao zločinačka organizacija, Hrvatska demokratska zajednica najbolja i najzaslužnija stranka za Hrvatsku i kako ste baš vi rješenje za sve naše probleme. Ako je tako, zašto onda izbjegavate izravna sučeljavanja?

Gdje su ona zlatna Sanaderova vremena kad je bila puna zagrebačka arena i kad se ponos i pjesma orila iz usta onih koji znaju. HDZ je danas jedno staro kljuse koje više ne može ništa potegnuti i u koje ne vjeruje ni većina vlastitih članova, ali ga prihvaćaju jer su o njemu ovisni. Svatko tko je pogledao nekoliko snimki sa Vaših skupova jasno može iščitati da su oni više tehničke i plaćeničke naravi nego stvar zanosa i povjerenja. Atmosfere su sumorne, a dodatno ih pojačava Vaša prisutnost. Jedini je način da vratite povjerenje svojih vlastitih članova u ideje HDZ-a, taj da skupite hrabrosti i sučelite se sa protivnicima. Napravite to ili najbolje da odmah odete iz politike jer tko ne može braniti svoje članove, ne može niti svoj narod kao premijer i šef saborske većine. Izazivam Vas na predizborno sučeljavanje u kojem ćete moći dokazati i pokazati što je HDZ i što on zna. Vi mene nazivate premladim i neiskusnim. Ipak, spreman sam ogoliti se i stati nasuprot Vas u bilo kojem trenu.

Spreman sam na sva pitanja. Molim Vas, jer ovaj narod to zaslužuje,usudite se sučeliti se sa mnom u znanju i poznavanju materije iz politike, gospodarstva i ekonomije. Spreman sam na sva Vaša potpitanja. I ja bih rado Vama postavio koje. Ima pravo na to, jer ovo je i moja zemlja, ne želim pobjeći iz nje. Ovdje sam se rodio, završio fakultet, ovdje se godinama borim i imam pravo znati što mi nudite. Jer želim podijeliti sa narodom i sa Vama što mi nudimo.

Tekst se nastavlja ispod oglasa

Pozivam i sadašnjeg premijera, ali nije nužno. Jer njegovu sposobnost vidimo u gotovo uništenoj zemlji. Vidimo je broju blokiranih koje je sa 77 000 doveo na 350 000. Vidimo je na broju ovršenih nekretnina koje su porasle za 2 100%.



Stoga, gospodine Karamarko, imajte hrabrosti.

Pokažite da ipak kao pretendent na mjesto šefa Vlade znate izgovoriti više od dvije rečenice. Ako se ja, sa 25 godina, ne bojim dati konkretan odgovor na svako pitanje o našem programu, nemojt se ne Vi.

Budite dostojanstven i hrabar čovjek, kakav šef Vlade i treba biti, i dođite nam svima pokazati da smo u krivu kad kažemo da nemate nikakav program, da nemate pojma kako državu izvesti iz krize i da ćete ovu zemlju još više uništiti. Nemojte biti kukavica, kao što ste dosad bili, jer naša zemlja takvih više ne treba.

I gospodine Karamarko, vaša parola – ZA JAKU HRVATSKU, obična je floskula ako iza nje ne stoje JAKI ljudi. Ne moram Vas ni podsjećati da će se Vaša stranka, to gore spomenuto staro kljuse, urušiti ako se brzo ne napoji na vodama državnog proračuna

U ime Živog zida,

Ivan Vilibor Sinčić"



